b'\n_START_ARTICLE_\nBanjul\n_START_SECTION_\nZgodovina\n_START_PARAGRAPH_\nSredi 17. stoletja je ozemlje, kjer zdaj stoji Banjul, in nekaj drugih ozemelj ob reki Gambiji od lokalnega vladarja najel vladar baltske vojvodine Kurland, ki je \xc5\xbeelel nadzorovati trgovanje po reki, vendar svojih interesov ni mogel uveljavljati zaradi rivalstva drugih evropskih sil. Leta 1658 je te posesti zavzel \xc5\xa1vedski kralj Karel X., od njega pa so jih leta 1661 prevzeli Angle\xc5\xbei._NEWLINE_Samo mesto je bilo ustanovljeno leta 1816, ko je otok, na katerem stoji, zaradi strate\xc5\xa1kega pomena odkupil kapitan Alexander Grant da bi na njem zgradil opori\xc5\xa1\xc4\x8de za boj proti trgovini s su\xc5\xbenji. Poimenoval ga je Bathurst po takratnem dr\xc5\xbeavnem sekretarju lordu Henryju Bathurstu. Kmalu so se tu pri\xc4\x8deli naseljevati pripadniki razli\xc4\x8dnih ljudstev in osvobojeni su\xc5\xbenji iz Sierre Leone, vendar so rast upo\xc4\x8dasnjevale pogoste epidemije nalezljivih bolezni. Skozi vse obdobje kolonialne zgodovine je imel status administrativnega sredi\xc5\xa1\xc4\x8da, kasneje pa se je tu skoncentrirala tudi trgovina s kikirikiji in palmovim oljem._NEWLINE_Po osamosvojitvi Gambije je Bathurst postal prestolnica in leta 1973 so ga oblasti preimenovale v Banjul, po frazi v jeziku mandinka, ki so jo lokalni prebivalci \xc5\xbee od nekdaj uporabljali za njegovo ime. \xc5\xa0tevilo prebivalstva se je mo\xc4\x8dno pove\xc4\x8dalo med katastrofalnim su\xc5\xa1nim obdobjem v 1970. letih, mesto pa sta prizadeli politi\xc4\x8dna nestabilnost in rev\xc5\xa1\xc4\x8dina zaradi padanja cen kmetijskih pridelkov na mednarodnem trgu. Po stabilizaciji razmer v 1990. letih se situacija izbolj\xc5\xa1uje, tudi na ra\xc4\x8dun turizma.'